Fonds moet weer siek kleuter se behandeling dekZachary de Wet is verlede jaar met mukopolisakkaridose‑tipe 2, ook bekend as Hunter‑sindroom, gediagnoseer. (Foto: Verskaf) Medihelp moet voortgaan om vir Zachary de Wet (3) se behandeling te betaal. Die hooggeregshof in Pretoria het ŉ vroeëre uitspraak bekragtig wat Medihelp beveel het om Zachary se behandeling met ŉ ensiemvervangingsterapie genaamd Elaprase te betaal. Zachary ly aan Huntersindroom en Elaprase kan gebruik word om dié sindroom te behandel. Michaney en Jacques de Wet, Zachary se ouers, het die hof verlede week op ŉ dringende grondslag in samewerking met die organisasie Rare Diseases South Africa (RDSA) genader nadat Medihelp aan die begin van die maand betaling van die behandeling gestaak het. Dit is gedoen nadat die Raad op Mediese Skemas (RMS) beslis het dat Medihelp nie vir die behandeling hoef te betaal nie. Die hof het egter nou die Augustus-uitspraak bekragtig waarvolgens Medihelp die behandeling moet betaal totdat ŉ klagte by die RMS afgehandel is. Die klagte is vroeër deur Michaney teen Medihelp ingedien. Die De Wets en RDSA het appèl teen die RMS se uitspraak aangeteken, en het die hof gevra om die vorige bevel te bekragtig totdat die appèlproses by die RMS in sy geheel afgehandel is. Medihelp het intussen gesê hy sal die uitspraak en volgende stappe oorweeg teen die agtergrond dat die skema konsekwent en deurgaans in die beste belang van al sy lede ingevolge die skemareëls moet optree. “Die skemareëls dien as konsekwente grondslag vir finansieringsbesluite ten einde die volhoubaarheid van die skema en sy voordele-opsies tot voordeel van alle lede te beskerm. Die skema moet dus beperkte fondse met oorwoë oordeel aanwend.” Medihelp het daarop gewys dat die RMS-beslissing, dat daar nie ŉ verpligting op Medihelp is om die behandeling te finansier nie, aanleiding gegee het tot die onttrekking van die geldverskaffing ná die beslissing. “Die RMS sien om na die belange van lede en is ingestel om uitspraak te lewer in klagtes wat lede teen mediese skemas oor finansiering indien.” Volgens Medihelp kos die behandeling meer as R307 000 per maand.